নদিয়ার কৃষ্ণগঞ্জে তৃণমূল বিধায়ক সত্যজিৎ বিশ্বাসের খুনের ঘটনায় সরাসরি মুকুল রায়ের বিরুদ্ধে অভিযোগ দায়ের করা হলো জেলা তৃণমূলের পক্ষ থেকে। এছাড়াও আরও তিনজনের বিরুদ্ধে পুলিশে অভিযোগ জানানো হয়েছে। 
শনিবার রাতে স্থানীয় একটি সরস্বতী পুজোর উদ্বোধনে গিয়ে খুন হন বিধায়ক সত্যজিৎ বিশ্বাস। এর পরেই মুকুল রায় এই খুনের পিছনে রয়েছেন বলে সরাসরি অভিযোগ করেন তৃণমূল জেলা সভাপতি গৌরিশঙ্কর দত্ত। তিনি বলেন, ‘‘এই হত্যাকাণ্ডের মূল চক্রী মুকুল রায়।’’ তৃণমূল মহাসচিব পার্থ চট্টোপাধ্যায়ও ঘুরিয়ে মুকুলের দিকেই ইঙ্গিত করেন। পাল্টা বিজেপি-র রাজ্য সভাপতি দিলীপ ঘোষ দাবি করেন, তৃণমূলের অন্তর্দ্বন্দ্বেই এই খুন। ঘটনায় সিবিআই তদন্তের দাবি জানান তিনি। 

এই বিষয়ে অন্যান্য খবর

খুন তৃণমূল বিধায়ক, সরস্বতী পুজোর উদ্বোধনে রক্তারক্তি


প্রত্যক্ষদর্শীদের সঙ্গে কথা বলার পরে দু’ জনকে গ্রেফতার করেছে পুলিশ। রাতেই ঘটনাস্থলে পৌঁছয় সিআইডি-র তদন্তকারী দল। অভিযোগ, অভিজিৎ নামে এক স্থানীয় যুবককে খুনের পরে পালিয়ে যেতে দেখা গিয়েছে। তাকে বাড়িতেও পাওয়া যায়নি। নিহত বিধায়কের ভাইয়ের দাবি, ওই যুবক বিজেপি করত। সেই এই খুন করেছে। সব মিলিয়ে বিধায়ক হত্যা নিয়ে তু্ঙ্গে রাজনৈতিক চাপানউতোর। এ বিষয়ে মুকুল রায়ের প্রতিক্রিয়া এখনও পাওয়া যায়নি। 
কী অভিযোগ তৃণমূল জেলা সভাপতির, দেখুন ভিডিও
 

এ দিনই ঘটনাস্থলে যাচ্ছেন তৃণমূল মহাসচিব পার্থ চট্টোপাধ্যায় এবং দলের নদিয়া জেলার দায়িত্বপ্রাপ্ত পর্যবেক্ষক অনুব্রত মণ্ডল। পার্থবাবু বলেন, ‘‘ভাবতেই পারছি না, এরকম একজন তরতাজা যুবককে বিজেপি এইভাবে খুন করতে পারে। মুখ্যমন্ত্রী নিজে ঘটনায় শোকাহত। যত গুন্ডা, মস্তানরা বিজেপি-তে গিয়ে জমা হচ্ছে। আমাদের সংগঠনকে দুর্বল করতেই সত্যজিৎকে সরিয়ে দেওয়া হলো। দু’ দিন আগেও আমার বাড়িতে এসে জেলার সংগঠন নিয়ে আলোচনা করে গিয়েছিল। দোষীদের কঠোর শাস্তির ব্যবস্থা করবে পুলিশ। আমরা তাঁর পরিবারের পাশে আছি।’’